**Všetkým záujemcom**

Váš list číslo / zo dňa Naše číslo Vybavuje / linka Banská Bystrica

17.12.2020 5485/2020/150 Ing. Ondríková 28.12.2020

**Vec: Vysvetlenie súťažných podkladov č. 1**

Verejný obstarávateľ LESY Slovenskej republiky, štátny podnik obdržal dňa 17.12.2020 prostredníctvom komunikačného rozhrania systému JOSEPHINE žiadosť o vysvetlenie súťažných podkladov od jedného zo záujemcov v rámci verejnej súťaže na predmet zákazky **„Nákup mazacích olejov a mazív pre organizačné zložky LESY Slovenskej republiky, š.p.“,** ktorá bola vyhlásená oznámením o vyhlásení verejného obstarávania uverejneným v Úradnom vestníku Európskej únie zo dňa 06.12.2020 pod číslom 2020/S 237-582888 a dňa 07.12.2020 vo Vestníku verejného obstarávania vedeného Úradom pre verejné obstarávanie č.257/2020 pod značkou 44398 – MST.

Verejný obstarávateľ podáva podľa § 48 zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon“) nasledovné vysvetlenie súťažných podkladov:

**Otázka č.1**

*Verejný obstarávateľ v súťažných podkladoch ako aj v návrhu Rámcovej dohody požaduje dodávať tovar v nových originálnych obaloch (prípadne vratných obaloch).*

*Dovoľujeme si požiadať verejného obstarávateľa o upresnenie, ktoré je potrebné taktiež zadefinovať v súťažných podkladoch, s akými vratnými obalmi plánuje verejný obstarávateľ nakladať a to vzhľadom k tomu, že všetky obaly na oleje a mazivá (sudy, malé, veľké, bandasky) sú nebezpečný odpad, pričom s týmto prázdnym obalom by mali manipulovať len právnické osoby, ktoré majú na to oprávnenie, t.j. zber a likvidáciu týchto obalov, poprípade opotrebovaných olejov.*

*V odôvodnených prípadoch môže byť vratným obalom kontajner, ktorého zvoz a čistenie zabezpečuje firma, ktorá má na tieto úkony povolenie a vie to i v prípade potreby preukázať.*

*Taktiež v návrhu Rámcovej dohody Článok IV. Dodacie podmienky bod.3 je potrebné bod prehodnotiť v zmysle horeuvedeného.*

*V minulosti dochádzalo k neoprávnenému zberu sudov a bandasiek za účelom tzv. pančovania a následnému opätovnému plneniu obalov, čo značilo nie len poškodenie konkrétnej obchodnej značky, ale taktiež dochádzalo k dodávke tovaru s odlišnými kvalitatívnymi vlastnosťami ako kupujúci požadoval. Súčasná legislatíva tento spôsob plnenia už v žiadnom prípade nepovoľuje.*

**Odpoveď verejného obstarávateľa:**

Verejný obstarávateľ vychádza z terajšej praxe, keď okrem nevratných obalov dostáva od svojich dodávateľov mazivá a oleje vo vratných 1000 l kontajneroch.

Základné parametre IBC kontajnera 1000l s UN schválením:

Objem vnútornej nádrže: 1000 litrov,

Rozmery IBC kontajnera (mm): 1200x1000x1160,

Povolenie: UN31HA1/Y,

Vnútorná nádrž: vysokomolekulárny HDPE plast,

Vonkajší plášť: zvarovaná oceľová trubková klietka, pozinkovaná,

Paleta: štvorstranná, podjazdová (oceľ, plast),

Plniaci otvor: DN 150 so skrutkovým vekom,

Vypúšťacia armatúra: klapková armatúra DN 50/80/150, guľový ventil DN 50.

Je však možné, že do súťaže by sa chcel zapojiť záujemca, ktorý má systém založený na iných vratných obaloch, preto vratný obal nie je presne zadefinovaný.

Prázdne nevratné obaly pre verejného obstarávateľa likviduje oprávnená osoba. V prípade vratných obalov musí celý kolobeh zberu použitých obalov zabezpečiť víťazný uchádzač a podrobnosti o vratných obaloch uviesť vo svojej ponuke.

Z vyššie uvedených dôvodov nebude verejný obstarávateľ meniť súťažné podklady a ani znenie rámcovej dohody.